CELEX: 32016R0232
Language: el
Date: 2015-12-15 00:00:00
Title: Kατ' εξουσιοδότηση κανονισμός (ΕΕ) 2016/232 της Επιτροπής, της 15ης Δεκεμβρίου 2015, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά ορισμένες πτυχές της συνεργασίας των παραγωγών

19.2.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 44/1
            
         KΑΤ' ΕΞΟΥΣΙΟΔΌΤΗΣΗ ΚΑΝΟΝΙΣΜΌΣ (ΕΕ) 2016/232 ΤΗΣ ΕΠΙΤΡΟΠΉΣ
   της 15ης Δεκεμβρίου 2015
   για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά ορισμένες πτυχές της συνεργασίας των παραγωγών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως τα άρθρα 173 παράγραφος 1 και το άρθρο 223 παράγραφος 2,
   Εκτιμώντας τα ακόλουθα:
   
               (1)
            
            
               Ο κανονισμός (ΕΕ) αριθ. 1308/2013 καταργεί και αντικαθιστά τον κανονισμό (ΕΚ) αριθ. 1234/2007 του Συμβουλίου (2) και καθορίζει ειδικούς κανόνες σχετικά με τις οργανώσεις παραγωγών, τις ενώσεις οργανώσεων παραγωγών και τις διεπαγγελματικές οργανώσεις. Ο κανονισμός (ΕΕ) αριθ. 1308/2013 εξουσιοδοτεί την Επιτροπή να εκδίδει, εν προκειμένω, κατ' εξουσιοδότηση και εκτελεστικές πράξεις. Προκειμένου να διασφαλιστεί η αποτελεσματικότητα της δράσης των εν λόγω οργανώσεων και ενώσεων στο νέο νομικό πλαίσιο, πρέπει να εγκριθούν ορισμένοι κανόνες.
            
         
               (2)
            
            
               Ειδικοί κανόνες σχετικά με ορισμένες πτυχές της συνεργασίας των παραγωγών που ήδη υπάρχουν για τον τομέα των οπωροκηπευτικών, του γάλακτος και των γαλακτοκομικών προϊόντων και του κλάδου του ελαιολάδου και των επιτραπέζιων ελιών. Προκειμένου να διασφαλιστεί η συνέχεια των εργασιών, πρέπει να εξακολουθήσουν να εφαρμόζονται οι ειδικοί κανόνες για τους τομείς αυτούς. Για τις πτυχές συνεργασίας των παραγωγών που δεν καλύπτονται από αυτούς τους ειδικούς κανόνες, πρέπει να εφαρμόζεται ο παρών κατ' εξουσιοδότηση κανονισμός.
            
         
               (3)
            
            
               Το άρθρο 155 του κανονισμού (ΕΕ) αριθ. 1308/2013 προβλέπει ότι τα κράτη μέλη μπορούν να επιτρέπουν σε αναγνωρισμένες οργανώσεις παραγωγών ή ενώσεις οργανώσεων παραγωγών να αναθέτουν υπεργολαβικά οποιαδήποτε από τις δραστηριότητές της, εκτός της παραγωγής στους εν λόγω τομείς για τους οποίους επιτρέπεται η εξωτερική ανάθεση από την Επιτροπή. Επί του παρόντος, η εξωτερική ανάθεση προβλέπεται στον κλάδο των οπωροκηπευτικών, του ελαιολάδου και των επιτραπέζιων ελιών. Λαμβάνοντας υπόψη τις οικονομικές πτυχές και τα οφέλη που η εξωτερική ανάθεση ορισμένων δραστηριοτήτων μπορεί να παράσχει στις οργανώσεις παραγωγών, τις ενώσεις οργανώσεων παραγωγών και στα μέλη τους, η εν λόγω εξωτερική ανάθεση καθηκόντων πρέπει να είναι διαθέσιμη σε όλους τους τομείς.
            
         
               (4)
            
            
               Πρέπει να καθοριστούν κανόνες σχετικά με την αναγνώριση διακρατικών οργανώσεων παραγωγών, διακρατικών ενώσεων οργανώσεων παραγωγών και διακρατικών διεπαγγελματικών οργανώσεων, καθώς και κανόνες για αποσαφήνιση της ευθύνης των κρατών μελών που συμμετέχουν. Χωρίς ωστόσο να θίγεται η ελευθερία εγκατάστασης, η αναγνώριση διακρατικών οργανώσεων παραγωγών και διακρατικών ενώσεων οργανώσεων παραγωγών πρέπει να αποτελεί αρμοδιότητα του κράτους μέλους στο οποίο οι εν λόγω οργανώσεις και ενώσεις έχουν σημαντικό αριθμό μελών ή σημαντική ποσότητα ή αξία εμπορεύσιμης παραγωγής. Για διακρατικές διεπαγγελματικές οργανώσεις πρέπει να αποφασίζει το κράτος μέλος όπου βρίσκεται η έδρα τους προκειμένου για την αναγνώρισή τους.
            
         
               (5)
            
            
               Πρέπει να θεσπιστούν κανόνες σχετικά με την καθιέρωση της διοικητικής συνδρομής σε περίπτωση διακρατικής συνεργασίας. Η συνδρομή αυτή πρέπει να περιλαμβάνει ιδίως τη διαβίβαση πληροφοριών που θα επιτρέπουν στο αρμόδιο κράτος μέλος να αξιολογεί εάν μια οργάνωση παραγωγών ή μια ένωση αναγνωρισμένων οργανώσεων παραγωγών τηρεί τους όρους της αναγνώρισης. Οι πληροφορίες αυτές είναι επίσης αναγκαίες για να μπορέσει το αρμόδιο κράτος μέλος να λάβει μέτρα σε περίπτωση μη τήρησης των όρων. Ταυτόχρονα, η ενίσχυση αυτή θα επιτρέψει στα αρμόδια κράτη μέλη να διαβιβάζουν τις πληροφορίες, κατόπιν αιτήματος, στα κράτη μέλη όπου βρίσκονται οι εν λόγω οργανώσεις ή ενώσεις.
            
         
               (6)
            
            
               Για να εξασφαλιστεί η ορθή λειτουργία των μέτρων στο πλαίσιο της κοινής γεωργικής πολιτικής και για την παρακολούθηση, ανάλυση και διαχείριση της αγοράς γεωργικών προϊόντων και την εξασφάλιση εναρμονισμένης και απλουστευμένης προσέγγισης, πρέπει να εξειδικεύονται οι απαιτούμενες πληροφορίες κατά τις κοινοποιήσεις των αποφάσεων για να επιτρέπεται εξωτερική ανάθεση και για τη χορήγηση, άρνηση ή ανάκληση αναγνώρισης για μια οργάνωση παραγωγών, ένωση οργανώσεων παραγωγών ή διεπαγγελματική οργάνωση.
            
         
               (7)
            
            
               Οι κανονισμοί (ΕΕ) αριθ. 223/2008 (3) και (ΕΚ) αριθ. 709/2008 (4) καθορίζουν ειδικούς κανόνες σχετικά με τις οργανώσεις παραγωγών, τις ενώσεις οργανώσεων παραγωγών και τις διεπαγγελματικές οργανώσεις. Ορισμένες διατάξεις των κανονισμών αυτών έχουν καταστεί άνευ αντικειμένου ή δεν έχουν εφαρμοστεί ποτέ. Ως εκ τούτου, προκειμένου να διασφαλιστεί η συνοχή με τη νέα νομοθεσία σχετικά με την κοινή οργάνωση των γεωργικών αγορών, πρέπει να καταργηθούν οι εν λόγω κανονισμοί,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πεδίο εφαρμογής
   Ο παρών κανονισμός θεσπίζει διατάξεις οι οποίες συμπληρώνουν τον κανονισμό (ΕΕ) αριθ. 1308/2013 όσον αφορά ορισμένες πτυχές της συνεργασίας παραγωγών. Εφαρμόζεται με την επιφύλαξη των ειδικών διατάξεων που θεσπίζονται με τους ακόλουθους κανονισμούς:
   
               α)
            
            
               εκτελεστικός κανονισμός (ΕΕ) αριθ. 543/2011 της Επιτροπής (5) όσον αφορά τον τομέα των οπωροκηπευτικών·
            
         
               β)
            
            
               κατ' εξουσιοδότηση κανονισμός (ΕΕ) αριθ. 880/2012 της Επιτροπής (6) και εκτελεστικός κανονισμός (ΕΕ) αριθ. 511/2012 της Επιτροπής (7), όσον αφορά τον τομέα του γάλακτος και των γαλακτοκομικών προϊόντων, και
            
         
               γ)
            
            
               εκτελεστικός κανονισμός (ΕΕ) αριθ. 611/2014 της Επιτροπής (8) όσον αφορά τον τομέα του ελαιολάδου και των επιτραπέζιων ελιών.
            
         Άρθρο 2
   Ορισμοί
   Για τους σκοπούς του παρόντος κανονισμού, ισχύουν οι ακόλουθοι ορισμοί:
   α)   «διακρατική οργάνωση παραγωγών»: κάθε οργάνωση παραγωγών της οποίας οι εκμεταλλεύσεις των μελών παραγωγών βρίσκονται σε περισσότερα από ένα κράτη μέλη·
   β)   «διακρατική οργάνωση οργανώσεων παραγωγών»: κάθε ένωση παραγωγών της οποίας οι οργανώσεις — μέλη βρίσκονται σε περισσότερα από ένα κράτη μέλη·
   γ)   «διακρατική διεπαγγελματική οργάνωση»: κάθε διεπαγγελματική οργάνωση της οποίας τα μέλη ασκούν δραστηριότητα παραγωγής, μεταποίησης ή εμπορίας σε προϊόντα που καλύπτονται από τις δραστηριότητες του οργανισμού σε περισσότερα από ένα κράτη μέλη.
   Άρθρο 3
   Εξωτερική ανάθεση
   1.   Οι τομείς στους οποίους τα κράτη μέλη μπορούν να επιτρέπουν την εξωτερική ανάθεση σύμφωνα με το άρθρο 155 του κανονισμού (ΕΕ) αριθ. 1308/2013 είναι όσοι αναφέρονται στο άρθρο 1 παράγραφος 2 του εν λόγω κανονισμού.
   2.   Οι οργανώσεις παραγωγών ή ενώσεις οργανώσεων παραγωγών που αναθέτουν εξωτερικά οποιαδήποτε από τις δραστηριότητές τους συνάπτουν εμπορική ρύθμιση, με έγγραφη συμφωνία η οποία εξασφαλίζει ότι η οργάνωση παραγωγών ή η ένωση οργανώσεων παραγωγών διατηρεί τον έλεγχο και την εποπτεία της διεξαγόμενης δραστηριότητας.
   Άρθρο 4
   Αναγνώριση διακρατικών οργανώσεων και ενώσεων
   1.   Με την επιφύλαξη των τμημάτων 1 και 2 του κεφαλαίου ΙΙΙ του τίτλου II του μέρους II του κανονισμού (ΕΕ) αριθ. 1308/2013, εναπόκειται στο κράτος μέλος στο οποίο διακρατική οργάνωση παραγωγών ή διακρατική ένωση οργανώσεων παραγωγών έχει σημαντικό αριθμό μελών ή οργανώσεων-μελών ή σημαντικό όγκο ή αξία εμπορεύσιμης παραγωγής, ή το κράτος μέλος στο οποίο βρίσκεται η έδρα της διακρατικής οργάνωσης παραγωγών, να αποφασίζουν για την αναγνώριση της εν λόγω οργάνωσης ή ένωσης.
   2.   Το κράτος μέλος που αναφέρεται στην παράγραφο 1, καθιερώνει την αναγκαία διοικητική συνεργασία με τα άλλα κράτη μέλη, στα οποία βρίσκονται τα μέλη της εν λόγω οργάνωσης ή ένωσης όσον αφορά την εξακρίβωση της τήρησης των όρων αναγνώρισης που αναφέρονται στα άρθρα 154, 156 και 157 του κανονισμού (ΕΕ) αριθ. 1308/2013.
   3.   Τα άλλα κράτη μέλη, στα οποία βρίσκονται τα μέλη της διακρατικής οργάνωσης παραγωγών, διακρατικής ένωσης οργανώσεων παραγωγών ή διακρατικής διεπαγγελματικής οργάνωσης παρέχουν κάθε αναγκαία διοικητική συνδρομή στο κράτος μέλος, το οποίο αναφέρεται στην παράγραφο 1.
   4.   Το κράτος μέλος που αναφέρεται στην παράγραφο 1 παρέχει όλες τις σχετικές πληροφορίες κατόπιν αιτήσεως ενός άλλου κράτους μέλους στο οποίο βρίσκονται τα μέλη της εν λόγω οργάνωσης ή ένωσης.
   Άρθρο 5
   Κοινοποιήσεις
   Τα κράτη μέλη κοινοποιούν στην Επιτροπή, έως την 31 Μαρτίου κάθε έτους, τις ακόλουθες πληροφορίες σχετικά με το προηγούμενο ημερολογιακό έτος:
   
               α)
            
            
               αποφάσεις χορήγησης, άρνησης ή ανάκλησης της αναγνώρισης των οργανώσεων παραγωγών, ενώσεων οργανώσεων παραγωγών ή διεπαγγελματικών οργανώσεων, συμπεριλαμβανομένων της ημερομηνίας της απόφασης και των ονομάτων και των σχετικών τομέων, καθώς και περίληψη των λόγων για απορρίψεις και ανακλήσεις αναγνώρισης·
            
         
               β)
            
            
               όσον αφορά αναγνωρισμένες οργανώσεις παραγωγών και ενώσεις οργανώσεων παραγωγών, την αξία της εμπορεύσιμης παραγωγής.
            
         Άρθρο 6
   Κατάργηση πράξεων
   Οι κανονισμοί (ΕΚ) αριθ. 223/2008 και (ΕΚ) αριθ. 709/2008 καταργούνται.
   Άρθρο 7
   Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 15 Δεκεμβρίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 347 της 20.12.2013, σ. 671.
   
      (2)  Κανονισμός (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (ΕΕ L 299 της 16.11.2007, σ. 1).
   
      (3)  Κανονισμός (ΕΚ) αριθ. 223/2008 της Επιτροπής, της 12ης Μαρτίου 2008, περί καθορισμού των προϋποθέσεων και διαδικασιών για την αναγνώριση οργανώσεων παραγωγών σηροτρόφων (ΕΕ L 69 της 13.3.2008, σ. 10).
   
      (4)  Κανονισμός (ΕΚ) αριθ. 709/2008 της Επιτροπής, της 24ης Ιουλίου 2008, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου, όσον αφορά τις διεπαγγελματικές οργανώσεις και συμφωνίες στον τομέα του καπνού (ΕΕ L 197 της 25.7.2008, σ. 23).
   
      (5)  Εκτελεστικός κανονισμός (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (ΕΕ L 157 της 15.6.2011, σ. 1).
   
      (6)  Κατ' εξουσιοδότηση κανονισμός (ΕΕ) αριθ. 880/2012 της Επιτροπής, της 28ης Ιουνίου 2012, για τη συμπλήρωση του κανονισμού (ΕΚ) αριθ. 1234/2007 του Συμβουλίου όσον αφορά τη διακρατική συνεργασία και τις συμβατικές διαπραγματεύσεις των οργανώσεων παραγωγών στον τομέα του γάλακτος και των γαλακτοκομικών προϊόντων (ΕΕ L 263 της 28.9.2012, σ. 8).
   
      (7)  Εκτελεστικός κανονισμός (ΕΕ) αριθ. 511/2012 της Επιτροπής, της 15ης Ιουνίου 2012, για τις κοινοποιήσεις σχετικά με τις οργανώσεις παραγωγών και τις διεπαγγελματικές οργανώσεις, τις συμβατικές διαπραγματεύσεις και σχέσεις που προβλέπονται στον κανονισμό (ΕΚ) αριθ. 1234/2007 του Συμβουλίου στον τομέα του γάλακτος και των γαλακτοκομικών προϊόντων (ΕΕ L 156 της 16.6.2012, σ. 39).
   
      (8)  Κατ' εξουσιοδότηση κανονισμός (ΕΕ) αριθ. 611/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τα προγράμματα στήριξης του τομέα του ελαιολάδου και των επιτραπέζιων ελιών (ΕΕ L 168 της 7.6.2014, σ. 55).